b'\n_START_ARTICLE_\nVladimiras Prudnikovas\n_START_SECTION_\nBiografija\n_START_PARAGRAPH_\nNuo 1959\xc2\xa0m. dainavo berniuk\xc5\xb3 chore \xe2\x80\x9e\xc4\x84\xc5\xbeuoliukas\xe2\x80\x9c. 1979\xc2\xa0m. baig\xc4\x97 Lietuvos valstybin\xc4\x99 konservatorij\xc4\x85 (dab. Lietuvos muzikos ir teatro akademija). Nuo \xc5\xa1i\xc5\xb3 met\xc5\xb3 taip pat Lietuvos nacionalinio operos ir baleto teatro solistas bei Lietuvos muzikos akademijos d\xc4\x97stytojas, dainavimo katedros ved\xc4\x97jas, profesorius. 1986\xc2\xa0m. Lietuvos SSR liaudies artistas. 2001\xe2\x80\x932004\xc2\xa0m. Operos meno vadovas._NEWLINE_Nuo 2004\xc2\xa0m. Darbo partijos narys, Kult\xc5\xabros komiteto pirmininkas. 2004\xe2\x80\x932008\xc2\xa0m. 2004\xc2\xa0m. i\xc5\xa1rinktas Seimo nariu (atsisak\xc4\x97 mandato, paskyrus ministru). 2004\xe2\x80\x932006\xc2\xa0m. Tryliktosios vyriausyb\xc4\x97s kult\xc5\xabros ministras._NEWLINE_\xc5\xbdmona\xc2\xa0\xe2\x80\x93 Nijol\xc4\x97 Ralyt\xc4\x97, pianist\xc4\x97, dukra\xc2\xa0\xe2\x80\x93 Ieva Prudnikovait\xc4\x97 operos solist\xc4\x97 (mecosopranas).\n_START_SECTION_\nK\xc5\xabrybin\xc4\x97 veikla\n_START_PARAGRAPH_\nOperos scenoje suk\xc5\xabr\xc4\x97 45 vaidmenis\xc2\xa0\xe2\x80\x93 Borisas, Pimenas, Greminas, Pilypas, Lodoviko, Ramfis, Leporello, Zakarijus, Mefistofelis, Tyzenhauzas, Ma\xc5\xbevydas, Kristijonas ir kt._NEWLINE_Vladimiras Prudnikovas yra pagrindinis operos ir dideli\xc5\xb3 koncertini\xc5\xb3 form\xc5\xb3 k\xc5\xabrini\xc5\xb3 boso partij\xc5\xb3 atlik\xc4\x97jas Lietuvoje. Jis kvie\xc4\x8diamas dainuoti Europos, JAV, Japonijos teatruose bei koncert\xc5\xb3 sal\xc4\x97se. Dainininkas da\xc5\xbenai gastroliuoja Pranc\xc5\xabzijoje, Italijoje, Ispanijoje, Anglijoje, dainavo Vokietijoje, Suomijoje, Norvegijoje, Nyderlanduose ir kitose \xc5\xa1alyse, dalyvavo tarptautiniuose muzikos festivaliuose, tarp j\xc5\xb3\xc2\xa0\xe2\x80\x93 Echternacho (Liuksemburgas), G. Rossini (Vildbadas, Berliner Festwochen, Vokietija), Castell de Perlada ir Sagra Musicale Malatestiana (Ispanija), International Festival and Events (JAV), Prahos pavasaryje (\xc4\x8cekija), G. Verdi festivalyje (Italija, 1992\xc2\xa0m.), Savonlinos operos festivalyje (Suomija, 1993\xc2\xa0m.) ir kt._NEWLINE_Tarptautin\xc4\xaf pripa\xc5\xbeinim\xc4\x85 dainininkas peln\xc4\x97 atlik\xc4\x99s Boriso vaidmen\xc4\xaf M. Musorgskio operoje, kuri skamb\xc4\x97jo Sankt Peterburgo operos teatro, Niujorko City Opera, Pary\xc5\xbeiaus Theatre des Champs Elysees scenose, Japonijoje bei Italijoje._NEWLINE_Vladimiro Prudnikovo repertuaras itin gausus. Per daugiau kaip tris de\xc5\xa1imtme\xc4\x8dius k\xc5\xabrybinio darbo met\xc5\xb3 jis pareng\xc4\x97 vir\xc5\xa1 30 operos partij\xc5\xb3. Tarp j\xc5\xb3 Mefistofelis (Ch. Gounod \xe2\x80\x9eFaustas\xe2\x80\x9c), Hermanas (R. Wagnerio \xe2\x80\x9eTanhoizeris\xe2\x80\x9c), Dalandas (C. M. Weberio \xe2\x80\x9eSkrajojantis Olandas\xe2\x80\x9c), Borisas Godunovas, Pimenas (M. Musorgskio \xe2\x80\x9eBorisas Godunovas\xe2\x80\x9c), Kon\xc4\x8dakas (A. Borodino \xe2\x80\x9eKunigaik\xc5\xa1tis Igoris\xe2\x80\x9c), Timuras (G. Puccini \xe2\x80\x9eTurandot\xe2\x80\x9c), Sparafu\xc4\x8dil\xc4\x97 (G. Verdi \xe2\x80\x9eRigoletas\xe2\x80\x9c) ir kt. Ne menkesnis ir kamerin\xc4\x97s muzikos, mi\xc5\xa1i\xc5\xb3 bei oratorij\xc5\xb3 repertuaras._NEWLINE_Lietuvoje ir svetur solistas da\xc5\xbenai koncertuoja su \xc5\xbeymiais dirigentais, tarp kuri\xc5\xb3\xc2\xa0\xe2\x80\x93 Yehudi Menuhin, Justus Franz, Cyril Diederich, Vladimir Spivakov, Dmitrij Kitajenko, Vladimir Fedosejev, Jonas Aleksa, Saulius Sondeckis, Juozas Domarkas, Gintaras Rinkevi\xc4\x8dius. Kamerin\xc4\x97s muzikos koncertuose solist\xc4\x85 lydi nuolatin\xc4\x97 jo partner\xc4\x97 pianist\xc4\x97 Nijol\xc4\x97 Ralyt\xc4\x97._NEWLINE_Televizijoje, muzikiniame LTV projekte \xe2\x80\x9eTriumfo arka\xe2\x80\x9c yra mokyklos vokalo d\xc4\x97stytojas.'